ANC, EFF wil hof nader oor mosie teen SollyLede van die EFF en ANC buite die Tshwane-raadsaal (30 Augustus 2018) Foto: Jonisayi Maromo/ANA ANC-raadslede het Donderdag uit die Tshwane-raadsaal gestap en onderneem om by die EFF in ŉ hofaansoek aan te sluit om speaker Rachel Mathebe te dwing om ŉ mosie van wantroue in beleërde burgemeester Solly Msimanga toe te laat. Mathebe het aangekondig die mosie, wat deur die ANC-leier in die stadsraad, Mapiti Matsena, gebring is, bly op die agenda. Lede van die EFF het vroeër ontstoke die raadsaal verlaat en gedreig om die hof te nader nadat Mathebe dié party se mosie van wantroue teen Msimanga van die hand gewys het. Maroela Media het vroeër berig die mosie van wantroue deur die EFF voldoen nie aan die reëls nie. Msimanga, ŉ lid van die Demokratiese Alliansie, word deur die EFF en die ANC beskuldig dat hy nie optree teen korrupsie en wanadministrasie nie. Streeksleier van die EFF in Tshwane, Benjamin Disoloane, het gesê hul mosie het “aan alles voldoen”. “Ons het selfs [die speaker] se kantoor genader sodat ons nie vandag moet ervaar wat jy nou sê nie.” Disoloane het gesê as die speaker nie haar besluit terugtrek nie, sal die opposisieparty die hof nader. “Die gemeenskap van Tshwane moet weet dat dit wat met [Athol] Trollip gebeur het, ook hier gaan gebeur. Ons gaan nie opgee nie. Ons gaan bly baklei en seker maak dat Solly Msimanga nie die burgemeester van hierdie stad is nie.” Trollip, DA-burgemeester van Nelson Mandelabaai, is vroeër vandeesweek onverwags uit sy kantoor geskop en vervang deur die UDM se Mongameli Bobani.